આટલું જાણ્યા પછી એટલું તો સમજાય છે કે પોલીસ, મામલતદાર અને કલેક્ટર કચેરીમાં ચાલતાં કોઠા-કબાડાને કારણે આજે સ્થિતિ એ આવીને ઊભી રહી છે કે, સરકારી તંત્ર પાસે નાગરિકોના પ્રશ્નોના નિકાલની અપેક્ષા રાખનાર વ્યક્તિ મૂર્ખ ઠરવા માંડ્યો છે. ભાનુભાઈનું આત્મવિલોપન એ સ્પષ્ટ કરે છે કે તમારી પાસે રાજકીય પીઠબળ નથી, નાણાં નથી, ઓળખાણ નથી તો સરકારી અધિકારીઓ માટે તમે નકામા છો. તલાટીથી લઈને સચિવાલય સ્તર સુધી એટલો ભ્રષ્ટાચાર વ્યાપેલો છે કે સામાન્ય માણસ માટે આ વિષચક્રને તોડવું ગજા બહારનું થઈ પડ્યું છે. સરકારી કચેરીઓ હવે ભૂમાફિયાઓ, દલાલોનો અડ્ડો બની ચૂકી છે. આ તત્ત્વોએ કાયદામાં એવી છટકબારીઓ શોધી કાઢી છે કે, રૃપિયા અને રાજકીય ઓથ વડે તેમાંથી સરળતાથી નીકળી શકાય. નેતાઓ એકબીજા પર દોષનો ટોપલો ઢોળ્યે જાય છે, પણ મૂળભૂત સમસ્યાના લાંબાગાળાના ઉકેલ માટે કોઈ પગલાં લેતાં નથી. ત્યારે હવે જો સરકારી તંત્ર પોતાની ફરજ સમજી લોકોના પ્રશ્નોનું નિરાકરણ નહીં લાવે તો એ દિવસ દૂર નથી જ્યારે લોકો તેમને ઑફિસમાંથી બહાર ખેંચીને જાહેરમાં ફટકારશે.